บัวหลวงไม่รีบเข็นกองFIF ชูอสังหาฯเจ๋ง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — บลจ.บัวหลวงไม่รีบคลอดกองทุน FIF รอเฟ้นของดีให้เหมาะลูกค้า ชูกองอสังหาฯ เสี่ยงต่ำปันผลดี
นายวศิน วัฒนวรกิจกุล ผู้ช่วยกรรมการผู้จัดการ ฝ่ายการตลาด บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า บริษัทยังไม่มีแผนออกกองทุนเพื่อไปลงทุนต่างประเทศ (FIF) ในเร็วๆ นี้ เนื่องจากยังไม่เห็นว่ากองทุนประเภทใดจะเหมาะสมกับลูกค้าของบริษัท ยกเว้นกองทุนที่ไปลงทุนพันธบัตรรัฐบาลเกาหลีใต้ ที่ยังรองรับความต้องการของลูกค้าได้ แม้ผลตอบแทนจะปรับตัวลดลงมาก็ตาม
“ที่ผ่านมาเราพยายามหาโปรดักส์ให้ลูกค้า เช่นเดียวกับบลจ.อื่นๆ แต่ก็เห็นว่าราคาหุ้นของบางประเทศแพงเกินไป หากออกกองทุนแล้วลูกค้าลงทุนอาจไม่คุ้มค่า อีกทั้งกองทุนหุ้นก็มีความเสี่ยงสูง จึงพยายามหาสินค้าที่เหมาะกับลูกค้าไปเรื่อยๆ” นายวศิน กล่าว
ปัจจุบันบลจ.บัวหลวงมีกองทุน FIF เพียง 3 กองทุน ได้แก่ กองทุนที่ลงทุนในหุ้นทั่วโลก ลงทุนในตราสารหนี้ทั่วโลก และลงทุนในธุรกิจเฮลธ์แคร์ทั่วโลก
อย่างไรก็ตาม ปัจจุบันผู้ลงทุนมีทางเลือกไม่มากเหมือนช่วงที่ผ่าน ซึ่งกองทุนพันธบัตรเกาหลีใต้ให้ผลตอบแทนสูง บริษัทจึงแนะให้ลูกค้ากระจายลงทุนไปยังกองทุนอสังหาริมทรัพย์ซึ่งจ่ายปันผลดี
สำหรับการลงทุนในตลาดหุ้นคงไม่มีแผนออกกองทุนหุ้นเพิ่ม เนื่องจากปัจจุบันมีกองทุนหุ้นอยู่แล้ว อีกทั้งยังมีกองทุนผสม 2 กองทุน ปรับเปลี่ยนการลงทุนได้ทันตามสภาวการณ์ลงทุน เช่น กองทุนเปิดบีแอคทีฟ หากภาวะหุ้นดีจะลงทุนในหุ้น 90% แต่ถ้าไม่ดี อาจลงทุนหุ้นเพียง 30% ที่เหลืออาจฝากธนาคารหรือลงทุนตราสารหนี้ ขณะที่กองทุนเปิดบีเฟล็กซ์ เน้นลงทุนในตราสารหนี้ และอีก 25% ลงทุนหุ้น เมื่อหุ้นมีกำไรจะขายออกและรอซื้อต่อ